google/wiki40b huggingface dataset:
Bažnyčios mokytojai

Bažnyčios mokytojai (lot. doctores ecclesiae) – teologai, kurių doktrina remiasi krikščionybė. Kartais vartojamas terminas „Bažnyčios daktarai“. Šis garbės vardas suteikiamas nuo 1298 m. Romos katalikų bažnyčioje keturi Bažnyčios mokytojai – šventieji Grigalius I, Ambraziejus, Augustinas ir Jeronimas – vadinami "šlovingaisiais Bažnyčios mokytojais" (lot. egregii doctores ecclesiae), arba „keturiais mokytojais“, o Tomas Akvinietis vadinamas „filosofų kunigaikščiu“. Prie Bažnyčios mokytojų tradiciškai priskiriami ir kai kurie iškilieji teologai, kurie oficialiai nepatenka į šį garbingą sąrašą, pavyzdžiui, Origenas.

Rytų krikščionybė

Rytų krikščionybės tradicijoje penki asmenys tituluojami Bažnyčios mokytojais: Bazilijus Didysis, Grigalius Nazianzietis, Jonas Auksaburnis, Atanazas Aleksandrietis ir Kirilas Aleksandrietis.

Armėnijos bažnyčia

Armėnijos bažnyčioje pripažįstami šie Bažnyčios mokytojai: Dionyzas Areopagitas, Silvestras I, Jerotėją Atėnietį, Atanazas Aleksandrietis, Kirilas Aleksandrietis, Efremas Siras, Bazilijus Didysis, Grigalius Nazianzietis, Grigalius Nisietis, Epifanijus Salaminietis, Jonas Auksaburnis, Kirilas Jeruzalietis ir garsiosios Armėnijos asmenybės – Mesrobas Maštocas, Eliziejus Vardapetas (Jehišė), Mozė Chorenietis, Dovydas Armėnas (Nenugalimasis), Grigalius Narekietis, Narsetas Lambronietis, Narsetas IV Maloningasis.

Asirijos Rytų bažnyčia

Asirijos Rytų bažnyčioje pripažįstami šie Bažnyčios mokytojai: šv. Eliziejus, Diodoras Tarsietis, Teodoras Mopsvestietis ir Nestoras.

Šaltiniai

Krikščioniškosios ikonografijos žodynas. Vilnius, 1997.
Haapai

Ha'apai – salų grupė Tongos salyno centrinėje dalyje. Išsidėsčiusi 150 km į šiaurę nuo Tongatapu salos. Svarbiausios salos – Lifuka ir Foa. Lifukos saloje yra svarbiausias salyno miestas – Pangai.

Istorija

Salos apgyvendintos polineziečių jau prieš 2700 m. Pirmasis europietis, išvydęs Ha'apai salas, buvo olandų jūrininkas Abelis Tasmanas, kuris 1664 m. pasiekė Nomukos salą. Vėliau salyne ne kartą lankėsi Džeimsas Kukas. 1845 m. prijungtos prie Tongos Karalystės.
Druskininkų Šv. Gabrieliaus cerkvė

Istorija

1895 m. liepos 11 dieną Vilniaus ir Lietuvos stačiatikių vyskupijos vikaras, Bresto vyskupas Josifas (Drozdovas) cerkvę pašventino ir suteikė mažamečio kankinio Gabrieliaus Balstogiečio (Zabluduviečio) (rus. Гавриил Белостокский (Заблудовский)), kilusio iš gretimo krašto, vardą. Cerkvėje stovėjo iš Maskvos atvežtas tamsiai raudonas, drožinėto medžio ikonostasas, kuriam pagaminti lėšas skyrė generolienė Vera Andrejevna Šuchova. Ši pamaldi moteris paskutinę vasarą buvo praleidusi Druskininkų kurorte ir pasiūlė savo pagalbą.
Dar 1893 m. Lietuvos eparchijos vadovybė nurodė, kad visos guberijos cerkvės turėtų šventojo mažylio Gabrieliaus ikonas. Stačiatikių bažnyčia laiko šv. Gabrielių vaikų globėju. Šv. Gabrielius Balstogietis (1684–1690) gimė Zvierkuose, Zabluduvo parapijoje, netoli Balstogės (dab. Lenkija), stačiatikių valstiečių šeimoje. Būdamas vaiku pasižymėjo neįprastu pamaldumu ir protu, todėl pas jį ateidavo suaugusieji ir prašydavo už juos pasimelsti. Kartą vaikui būnant vienam, jį pagrobė vietinis žydų sektantas ir vėliau su saviškiais nužudė kaip ritualo auką, o paskui kūną išmetė į palaukę. Tačiau jo nelietė net alkani benamiai šunys. Neyrantis šventojo kūnas buvo pervežtas į saugią vietą. 1820 m. kanonizuotas. Jį garbino visoje Rusijos imperijoje. Šio šventojo atminimo dieną prie jo amžinojo poilsio vietos Slucko vienuolyne (dab. Baltarusija) rinkdavosi tūkstančiai maldininkų. 1915 m. artėjant Pirmojo pasaulinio karo frontui, šventojo palaikai buvo laikinai evakuoti į Maskvą, Vasilijaus Palaimintojo šventovę Raudonojoje aikštėje. Uždarius Slucko vienuolyną 1930 m. šventojo palaikai buvo perkelti į Minsko ateizmo muziejų. Per Antrąjį pasaulinį karą, padedant vokiečių okupacinei valdžiai, jie buvo išvežti į Gardiną, kur prabuvo cerkvės rūsyje iki 1992 m. Vėliau relikvija perduota Lenkijos stačiatikių bažnyčiai ir perkelta į soborą Balstogėje.
Paspirtukas

Paspirtukas – žmogaus jėga varoma sausumos transporto priemonė. Paspirtuko konstrukciją sudaro siaura platforma su dviem ratukais ir ilgo koto vairas su dviem rankenom. Pirmieji paspirtukai būdavo rankų darbo ir tiksli jų atsiradimo data nėra aiški. XX a. 9 dešimtmetyje dalis BMX gamintojų pradėjo į rinką leisti spiriamus BMX dviračių modelius, kurie savo konstrukcija priminė šiuolaikinius paspirtukus. 1994 m. Suomijoje pradėti gaminti paspirtdviračiai. Šiuolaikinio tipo paspirtukai, kurie buvo gaminami iš aliuminio, su riedučių ratukais ir galėjo būt sulankstomi atsirado 1996 m. Šveicarijoje. 1999 m. paspirtukai įžengė į Japonijos rinką iš kurios vėliau paplito ir po visą pasaulį. Šiuo metu patentuoti sulankstomi ir nesulankstomi dizainai, modeliai kuriami vaikams, su dideliais ratais suaugusiems ir tvirtesnės konstrukcijos modeliai triukams.
Orašjė

Istorija

Miestas stipriai suniokotas XX a. pabaigoje per pilietinį karą.
Novi Lipskas

Istorija

Nuo VIII a. pr. m. e. iki XIX a. šioje teritorijoje gyveno lietuviams artima baltų gentis – jotvingiai. Nuo XIII-XIV a. iki 1795 m. kaimas priklausė Lietuvos Didžiajai Kunigaikštystei. Pagal 1920 m. liepos 12 d. Lietuvos ir Tarybų Rusijos taikos sutartį kaimas buvo priskirtas Lietuvos Respublikai. 1975-1998 m. priklausė Suvalkų vaivadijai.
Piterboro elektrinė

Istorija

1991 m. pradėti elektrinės statybos darbai, kurie buvo užbaigti 1993 m. Nuo 2001 m. elektrinę valdo Centrica Energy koncernas.
Šileikėnai

Istorija

1554 m. Martynų kaime (Mertynie) gyveno Bartkus Šileikėnas. Kaimo vardas Šileikiai minimas 1657 m. Alantos metrikų knygoje, 1662 m. ten pat užrašytas Stanislovas Židonis iš Šileikėnų. XVIII a. Šileikėnai priklausė Toliejų seniūnijai. 1765 m. 7 ūkiai. XX a. pradžioje Šileikėnai dar buvo vadinami Putnomis, nes gyveno daug Putnų.
Sovietmečiu Šileikėnuose veikė pradinė mokykla.
Sean Dunphy

Biografija

Gimė Whitehall, Dubline. Sean savo šalyje išgarsėjo kaip grupės „The Hoedowners“ vokalistas. Tarp 1966–1973 metais išleistų grupės singlų keturiolika pateko į Airijos muzikinių singlų topą Irish Singles Chart, iš kurių dvi dainos, išleistos 1969 metais, užėmė pirmąją vietą – „Lonely Woods of Upton“ ir „When the Fields Were White with Daisies“. Nuo 8 dešimtmečio pabaigos Sean pradėjo solinę karjerą.
Atlikėjas buvo vedęs, su žmona Lily turi keturis vaikus. Jo sūnus Brian yra Airijos grupės „The High Kings“ narys.
Vanagų lobis

Vanagų lobis – XV a.–XVI a. monetų lobis, rastas 1963 m. netoli Vanagų, Trakų rajone.

Istorija

Lobį – monetas moliniame puode – 1963 m. balandžio mėnesį „Draugystės“ kolūkio žemėje rado kelių darbininkai. Dalį pinigų jie pasidalino tarp savęs. Trakų istorijos muziejaus darbuotojams pavyko surinkti 627 lobio monetas bei sudaužyto puodo šukes. 28 lobio monetas įsigijo tuometinis Lietuvos istorijos muziejus.
Ghost in the Shell: Stand Alone Complex

Siužetas

Serialo veiksmas vyksta 2030 metais, kur dauguma žmonių gali įsigyti protezinių kūno dalių ir tapti kiborgais. Daugiausia veiksmas vyksta fiktyviame Japonijos Nijihamos mieste, Nijihamos prefektūroje (新浜県新浜市 Niihama-ken Niihama-shi, realiame pasaulyje Nijihamos miestas yra Ehimės prefektūroje), ir sukasi apie antiteroristinės organizacijos Public Security Section 9, sudarytos iš buvusių karininkų ir policijos detektyvų, narius. Seriale vaizduojamas pavienių Section 9 ('9 skyrius') bylų tyrimas bei nuolatinė ir daug rimtesnė su Laughing Man incidentais susijusi veikla.
Detektyvas, tiriantis eilę juridinio terorizmo ir šantažavimo įvykių, įvardintų kaip The Laughing Man Incident, išsiaiškina, kad vieno karinio vieneto nariams buvo sušvirkšta mikromechanizmų, skirtų šnipinėjimui. Prieš savo mirtį detektyvas išsiunčia įrodimus Togusai. Kai tik 9 skyrius paviešina įsivėlusius vyriausybės pareigūnus, paslaptingas hakeris, vadinamas Žmogumi, kuris juokiasi (The Laughing Man), įsibrauna į vieno iš vyriausybės pareigūnų sąmonę ir pareiškia, kad jis sugrįš jų išvilioti. 9 skyrius imasi tirti šią bylą.
Tyrimo metu 9 skyrius palaipsniui išsiaiškina tikruosius originalaus Laughing Man incidento faktus. Paaiškėja, kad hakerio tikrasis vardas Aoi bei tai, kad jis atrado esminių įrodymų, atskleidžiančių, jog Murai vakcina buvo daug veiksmingesnė negu mikromechanizmų terapija, skirta kibernetinių smegenų sklerozės gydymui. Japonijos mikromechanizmų pramonės įmonės ir šalies vyriausybė nuslėpė šiuos duomenis tam, kad pasipelnytų iš brangios, bet mažiau veiksmingos mikromechanizmų terapijos. Pasipiktinęs, hakeris pagrobė mikromechanizmų korporacijos „Serano Genomics“ vadovą ir pabandė jį priversti atskleisti faktus gyvai per televiziją. Tačiau vadovas atsisakė ir hakeriui teko sprukti. Kad apsaugotų savo tapatybę, jis vienu metu įsibrovė į kiekvieną tuo metu į jį nukreiptą elektroninį prietaisą ir savo veidą pakeitė stilizuota šypsenėle. Hakeris tapo liaudies herojumi.
9 skyrius netyčiomis atranda įrodymų, jog mikromechanizmų korporacijos ir politikai sufalsifikavo terorizmo ataką ir apkaltino hakerį, kad išpeštų pelno. Dėl šių faktų atskleidimo 9 skyrius tampa visuomenės dezinformacijos ir diskreditavimo taikiniu. Negana to, dedamos pastangos atsikratyti 9 skyriaus nariais bet kokia kaina. Japonijos vyriausybė 9 skyrių paskelbia nusikaltėlių organizacija. Kad išgyventų, 9 skyrius įgyvendina nuodugniai suplanuotą apgavystę, kuri priverčia vyriausybę ir ginkluotąsias pajėgas patikėti, kad jie visi buvo nužudyti. Viršininkas Aramakis laikinai išformuoja 9 skyrių.
Sėkmingai besislapstantis 9 skyrius išplatina tiesą įrodančius duomenis. Tai sukelia visuotinį skandalą, kurio pasekoje atsistatydina Japonijos ministras pirmininkas ir jo kabinetas, žlunga keletas mikromechanizmų korporacijų, jų vadovai taip pat priverčiami atsistatydinti. Skandalo pasekoje 9 skyrius slapta vėl suformuojamas. Hakeriui pasiūloma įstoti į 9 skyrių, bet jis atsisako.
Jonas Juškevičius

Jonas Juškevičius (g. 1965 m. birželio 22 d.) – teisėtyrininkas kanonistas, Mykolo Romerio universiteto profesorius, Teisės fakulteto (TF) Bioteisės katedros vedėjas.

Biografija

1990 m. Vilniaus universiteto Gamtos mokslų fakultete baigė geografijos specialybę, geografas. Nuo 1999 m. gilinosi į kanonų ir pasaulietinę teisę. 2002 m. Laterano universitete (Romoje, Italija) baigė kanonų ir civilinės teisės (lot. utroque iure) studijas, licenciatas, o 2003 m. apgynė disertaciją, abiejų teisių daktaras.
Nuo 1990 m. iki 1993 LR aplinkos apsaugos ministerijos aplinkos apsaugos inspektorius, vyr. specialistas (veikla – gamtosauginių projektų įvertinimas, gamtosauginių norminių aktų rengimas), nuo 1994 m. AB „Glintas“ pardavimų vadybininkas, nuo 1994 m. iki 1999 m. AB „Lietuvos taupomasis bankas“, Klientų aptarnavimo departamento vyr. specialistas, Tarptautinių ryšių departamento ekonomistas, Tarptautinių ryšių departamento skyriaus viršininkas, nuo 2004 m. iki 2005 m. Lietuvos teisės universiteto Mokslo centro direktorius, Tarptautinės teisės ir ES teisės katedros lektorius, nuo 2005 m. MRU Teisės fakulteto Bioteisės katedros docentas ir vedėjas, vėliau – profesorius. Prisidėjo prie MRU TF Bioteisės katedros įkūrimo.
Mokslinių interesų kryptys – biomedicinos ir biotechnologijų teisinis reglamentavimas, religinių konfesijų ir valstybės teisiniai santykiai, tarptautinė viešoji teisė, kanonų teisė.
Moka anglų, italų ir rusų (laisvai), prancūzų ir lotynų kalbas (pagrindai).
Sibiro kazokų kariuomenė

Sibiro kazokų kariuomenė (rus. Сибирское казачье войско) – 1760 m. įkurta kazokų kariuomenė.
Apėmė Vakarų Sibirą ir Kazachstaną, centras buvo Omske. Buvo skirta ginti Sibiro pasienio įtvirtinimų liniją. Jos daliniai dalyvavo ne vienuose kariniuose veiksmuose – ekspedicijose į Vidurinę Aziją, Rusijos-Japonijos kare, Pirmajame pasauliniame kare.
XIX a. 3-iame dešimtmetyje kazokams skyrė daug žemių, ir jie virto ypatingu kariniu luomu.
1808 m. Sibiro kazokų kariuomenė turėjo 10 kavalerijos pulkų ir 2 artilerijos kuopas (iš viso apie 6000 kazokų), kurie gynė 124 pasienio įtvirtinimus. 1861 m. – 12 kavalerijos pulkų, 3 pėstininkų pusbatalionius ir raitąją artilerijos brigadą.
1867 m. iš Sibiro kazokų kariuomenės buvo atskirta Semirečjės kazokų kariuomenė.
1916 m. ši kazokų kariuomenė turėjo ~172 tūkst. žmonių. Kariuomenei vadovavo skirtinis kariuomenės atamanas, kuris kartu buvo Stepių generalgubernatorius ir Omsko karinės apygardos kariuomenės vadas.
XX a. pradžioje taikos metu ji turėjo 3 raitelių pulkus ir gvardijos pusšimtinę (virš 3 tūkst. karių). 1916 m. (karo metu) – 9 šešių šimtinių pulkus ir 9,5 atskirųjų šimtinių.
Po Spalio revoliucijos 1918 m. Sibiro kazokų kariuomenė suskilo, dalis kovojo už bolševikus, dalis – už Kolčiaką. 1920 m. Sibiro kazokų kariuomenė buvo panaikinta.
Subyrėjus TSRS Rusijoje Sibiro kazokų kariuomenė atsikūrė kaip visuomeninė organizacija.
Regresija (klaida)

Regresija – situacija, kuomet naujesnė programos versija dėl pakeitimų programos kode nebeatlieka arba klaidingai atlieka funkciją, kuri buvo teisingai atliekama ankstesnėse versijose. Regresinis testavimas – testavimo rūšis, kurios pagrindinė paskirtis – patikrinti, ar naujas kodas išlaiko ankstesnėse versijose veikiantį funkcionalumą, testuojant ne tik pasikeitusias sritis bei modulius, bet visą funkcionalumą.
Regresijų pasitaiko todėl, jog įvairios programos dalys dažnai yra labai glaudžiai tarpusavyje susiję, ir programuotojas, taisydamas ar plėsdamas vienos dalies darbą, gali neapsižiūrėjęs pažeisti su ja susijusios kitos dalies darbą.
Efektyviausias būdas kovai su regresijomis – turėti automatinių testų rinkinį, kuris detaliai patikrintų visos programos darbą. Toks testų rinkinys leidžia sumažinti keitimų (ypač nedidelių) riziką, neinvestuojant daug resursų visos programos darbo testavimui.
Kaip kraštutinė priemonė naudojamas nenutrūkstamas testavimas, kuomet testų rinkinys veikia nuolat, automatiškai patikrindamas programą po kiekvieno keitimo.
Medienos pjuvenų granulės

Gamyba

Medžio granulės gaminamos iš medžio apdirbimo atliekų – pjuvenų. Jos yra surenkamos, išdžiovinamos, o tada presuojamos specialiu aukšto slėgiu presu. Priešingai nei presuojant briketus, granulėms yra naudojama kita forma, dėl to jos yra mažesnės, turi mažiau oro tarpų. Presuojant svarbu patikrinti, kad nebūtų cheminių priemaišų, kurios degdamos gali teršti orą.

Laikymas

Ši kuro rūšis paprastai parduodama maišais po 15 kg. Kaip ir laikant kitas medienos kuro rūšis, rekomenduojama užtikrinti sausą sandėliavimo vietą (granulės gerai sugeria drėgmę ir dėl to nukenčia šildymo kokybė).
Patariama granulių maišus laikyti ant palečių, kurios pakeltų jas nuo žemės. Granulių kokybei taip pat labai svarbus įpakavimas – jis turi būti nepralaidus vandeniui.

Naudojimas

Medžio granulėms deginti reikalinga speciali krosnelė: kieto kuro katilo ertmės yra per didelės, negali užtikrinti efektyvaus degimo. Specialios krosnelės turi kelis granulių padavimo variantus: iš viršaus arba iš apačios. Krosnelės, paduodančios granules iš viršaus, paprastai yra efektyvesnės, kuras taupomas, galima patogiau kontroliuoti degimą.
Krosnelės degimo vieta turi būti nuolat vėdinama.
Jai taip pat reikalinga nuolatinė ventiliacija, kuri užtikrinama ventiliatoriais. Pastariesiems reikalinga elektra, todėl krosnelę geriausia statyti netoli lango ir elektros kištuko.
Pierre et Gilles

Kūryba

Pierre et Gilles fotografavo muzikantus Amanda Lear, Lio, Khaled, Étienne Daho, Marie France, Mikado, Marc Almond, Marilyn Manson, Madonna, Kylie Minogue, Erasure, Deee-Lite, The Creatures, Nina Hagen ir CocoRosie (viršelį jų 2007 m. albumui The Adventures of Ghosthorse and Stillborn), modelį Naomi Campbell, aktores Tilda Swinton ir Catherine Deneuve, aktorius Jérémie Renier ir Layke Anderson ir dizainerius Jean-Paul Gaultier ir Paloma Picasso.
Savo darbuose jie derina romantiką su klasika, surežisuotuose portretuose pateikdami garsius ir nežinomus modelius kaip mitologinius, religinius ar pop kultūros personažus.
1990 m. režisavo Marc Almond vaizdo klipą dainai "A Lover Spurned ir Lamour klipą "Tu Es Fotu".
Laikrodis su gegute

Laikrodis su gegute – mechaninis skambantis laikrodis, kuris nuo kitų skambančių laikrodžių skiriasi tuo, kad jis dažniausiai yra namelio formos, o vietoje skambučio išlenda medinis paukštelis (gegutė).

Istorija

Pirmieji laikrodžiai su gegute pradėti gaminti Švarcvalde (Vokietija), jie minimi nuo 1629 metų. XIX a. pabaigoje tapo populiariu suvenyru.
Naivizmas

Naivizmas – šiuolaikinio meno kryptis, siejama su vaikų ir liaudies menininkų kuriamu vadinamuoju „naiviu“ menu. Naivizmo atstovai – meninį išsilavinimą turintys kūrėjai, siekiantys pažvelgti į pasaulį vaiko ar neišsilavinusio žmogaus akimis. Naivizmas dažnai painiojamas su naiviu menu, tačiau pastarasis judėjimas artimesnis grubiajam menui.
Polinkis į naivizmą reiškėsi įvairiais meno istorijos laikotarpiais. Vis dėlto laikoma, kad krypčiai tikrąją pradžią XIX–XX a. sandūroje davė Polis Gogenas, kuriam didelę įtaką padarė egzotinis primityvizmas. Tuo pačiu metu atsirado antiakademinis judėjimas, liaudies meną dėl jo originalumo laikęs stiliaus idealu, ir ypač vertinęs savamokslių, pvz., Anri Ruso, kūrybą.
Apie 1910 m. susikūrė naivizmo mokykla, padariusi įtaką daugybei modernizmo atstovų, pvz., Markui Šagalui, Poliui Klė, vėlesniems Pablo Pikaso darbams.
Vladas Švedas

Biografija

1946 m. baigė Upytės pradinę mokyklą. 1946–1951 m. mokėsi Panevėžio 1-ojoje berniukų gimnazijoje, grojo gimnazijos pučiamųjų orkestre, kompozitoriaus Antano Belazaro paskatintas sukūrė pirmuosius kūrinėlius. 1951–1953 m. mokėsi Panevėžio muzikos mokykloje, trombono klasėje. 1953–1958 m. studijavo LSSR konservatorijos folkloro katedroje, kuriai tuo metu vadovavo prof. Jadvyga Čiurlionytė. 1958–1967 m. Panevėžio muzikos technikume dėstė teorines disciplinas, dirbo koncertmeisteriu.
1962–1965 m. studijavo kompozicijos specialybę Juliaus Juzeliūno klasėje. 1967–1975 m. ėjo muzikos teorijos skyriaus vedėjo ir dėstytojo pareigas Kauno J. Gruodžio aukštesniojoje muzikos mokykloje (dab. konservatorija). 1976–1982 m. Kauno menininkų namų direktorius. 1982–1985 m. M. ir K. Petrauskų memorialinio muziejaus direktorius. Nuo 1985 m. atsidėjo kūrybiniam darbui. Palaidotas Petrašiūnų kapinėse.

Visuomeninė veikla

Surengė ne vieną autorinį koncertą ir paskaitas Lietuvos miestuose. Rengė koncertų ciklą „Pro memoria“, skirtą Kauno kompozitorių kūrybai, koncertų-susitikimų ciklą „Šiuolaikinių Lietuvos kompozitorių portretai“. V. Švedo iniciatyva Kaune memorialinėmis lentomis buvo pažymėti namai, kuriuose gyveno kompozitoriai Juozas Indra, Juozas Pakalnis, Teodoras Brazys, sutvarkyti kompozitorių Juozo Gruodžio, Stasio Šimkaus, Juozo Pakalnio, Česlovo Sasnausko antkapiniai paminklai ir kapai.
Heilongdziangas

Geografija

Nemažą provincijos dalį užima kalnai: Didysis ir Mažasis Chinganas, Džangguangcai (Zhangguangcai), Laoje (Laoye), Vanda (Wanda) kalnai. Aukščiausias taškas – Datudingdzi (Datudingzi) viršukalnė, 1690 m.
Vidurinė Heilongdziango dalis gan lygi, čia teka Sungario, Nundziango, Mudandziango upės (Amūro intakai).
Klimatas subarktinis. Žiemos ilgos ir šaltos (vid. temp. sausį nuo −31 iki −15 °C), vasaros trumpos ir vėsios (vid. temp. liepą 18-23 °C). Vidutinis metinis kritulių kiekis 500–600 mm.

Demografija ir kultūra

Dauguma Heilongdziango gyventojų priklauso kinų chanių etninei grupei, taip pat yra mandžiūrų, korėjiečių, mongolų, hui, rusų, hedženų (hezhen) ir kt.
Provincijos sostinės Harbino architektūra eklektiška, stiprios rusiškos įtakos. Harbinas garsėja savo kasmetiniais ledo skulptūrų festivaliais.
Brandenburgo žygis

Brandenburgo žygis – jungtinės Lietuvos Didžiosios Kunigaikštystės didžiojo kunigaikščio Gedimino ir Lenkijos karaliaus Vladislovo Lokietkos kariuomenių žygis į Brandenburgo markgrafystę, vykęs 1326 m. vasario - kovo mėn.

Priežastys

1325 m. Gediminas sudarė prieš Vokiečių ordiną nukreiptą LDK karinę sąjungą su Lenkija. Tais pačiais metais Gedimino duktė Aldona ištekėjo už Lenkijos karaliaus Vladislovo Lokietkos sūnaus Kazimiero. Tuo pačiu Lietuvos Didžioji Kunigaikštystė įsitraukė į popiežiaus Jono XXII vadovaujamą koaliciją prieš Šventosios Romos imperijos imperatorių Liudviką IV Bavarą, remiantį Vokiečių ordiną. Vladislovas I Lokietka norėjo iš Brandenburgo markgrafo sosto pašalinti imperatoriaus sūnų Liudviką. Jono XXII pasiuntinių spaudžiamas Vokiečių ordinas turėjo praleisti apie 1200 rinktinių lietuvių raitelių, kuriems vadovavo didžiojo kunigaiščio karvedys Dovydas Gardiniškis.

Žygio eiga

1326 m. vasario 10 d. lietuviai susijungė su lenkais ir apiplėšė Mendžižeco (vok. Meseritz) apylinkes. Iki kovo pradžios lietuvių ir lenkų kariuomenė nusiaubė Brandenburgo markgrafystę, tuo pačiu ir Berlyną. Lietuviai netrukdomi parsigabeno didelį grobį. Vien belaisvių buvo apie 6000. Tačiau Lietuvos kariuomenei grįžtant namo, mozūrų, kurie rėmė Vokiečių ordiną, bajoras Andrius Gostas iš pasalų nužudė Dovydą Gardiniškį. Manoma, kad žygyje dalyvavo ir Pilėnų kunigaikštis Margiris.

Pasekmės

Liudvikas Jaunesnysis išliko Brandenburgo markgrafu. Pagonių lietuvių įsiveržimas vokiečių žemėse ir Čekijoje sukėlė didžiulį pasipiktinimą Vladislovu I Lokietka ir Jonu XXII. Popiežius atsiribojo nuo Lenkijos ir Lietuvos valdovų veiksmų ir nebegalėjo su Gediminu atnaujinti derybų dėl krikšto, bet žygis sustiprino LDK ir Lenkijos karinę sąjungą. Ji Lietuvos Didžiajai Kunigaikštystei labai pravertė kai 1328 m. pasibaigė paliaubos ir Ordinas vėl pradėjo karą su Lietuva ir 1329 m., kai ją užpuolė Čekijos karalius Jonas Liuksemburgas.
Municipalinė asociacija

Municipalinė asociacija (vok. Verwaltungsgemeinschaften 'administracijų bendrija') – statutinė savivaldos institucija, sukurta statutu tokiose Vokietijos žemėse kaip Bavarija, Saksonija, Tiuringija ir Šlėzvigas-Holšteinas. Badene-Viurtemberge tą patį reiškia terminas suderintoji municipalinė asociacija (vok. vereinbarte Verwaltungsgemeinschaft 'suderintoji administracijų bendrija').
Trumpa stiklinių lėlių naktis

Turinys

Prahoje randamas žurnalisto Gregorio Mūro kūnas. Jis nugabenamas į morgą, tačiau smegenys vis dar funkcionuoja ir jis iš paskutiniųjų bando prisiminti kaip atsidūrė tokioje padėtyje ir kokiu nors būdu duoti ženklą, kad yra gyvas.
Atvykęs su užduotimi rasti profesorių, tiriantį žmogaus smegenų veiklą, jis susipažįsta su mergina vardu Mira. Kai po kelių dienų ši paslaptingai dingsta, Gregoris leidžiasi jos ieškoti ir susiduria su organizacija, kuri už didžiulius pinigus padeda seniems turtuoliams, persodindami jų smegenis į jaunus kūnus...
Kazys Gumbelevičius

Kazys Gumbelevičius (1859 m. spalio 18 d. Tetirvinai – 1941 m. liepos 9 d. Pasvalys) – Lietuvos draudžiamosios lietuvių spaudos platintojas.

Biografija

Kilęs iš valstiečių. Dirbo knygrišiu. Platinti lietuvių spaudą pradėjo 1878 J. Bielinio paskatintas. Garšvių draugijos bendradarbis, jos leidinių rėmėjas ir platintojas. Dažniausiai spaudos gaudavo iš knygnešių J. Bielinio ir K. Ūdros. Ja aprūpindavo aplinkinius spaudos platintojus. Parsiveždavo lietuviškos spaudos ir iš Šiluvos (K. Roseno, J. Matuzo), Tauragės (J. Rimkaus), Joniškio (S. Ripskio) ir kitur. 1896 ir 1898 per kratą jo namuose Rusijos policija rado lietuviškos religinės spaudos, Abu kartus kelias savaites kalintas valsčiaus areštinėje.
Tarptautinė sportinio šaudymo federacija

Tarptautinė sportinio šaudymo federacija arba ISSF (angl. International Shooting Sport Federation) – pagrindinė pasaulio šaudymo sportą prižiūrinti organizacija, kuri rengia pasaulio čempionatus ir atstovaują šaudymo interesus olimpinėse žaidynėse. Sąjungos būstinė yra įsikūrusi Miunchene, Vokietijoje.

Istorija

1907 m. Ciuriche atstovai iš Austrijos, Belgijos, Prancūzijos, Graikijos, Nyderlandų, Italijos, ir Argentinos įkūrė pasaulio sportinio šaudymo federaciją.
2018 m. ISSF priklausė 161 nacionalinės federacijos.
Bromas

Naudojimas

Organiniuose junginiuose, tinkančiuose pesticidų, vaistų, dažų fotopopieriaus, benzino priedų gamybai. Sidabro bromidas AgBr naudojamas gaminant šviesai jautrias fotojuostas.